Document ID: /fineweb-2-swissfilter-quality_10-filterrobots/filtered/02818.jsonl.gz/34

Dugo očekivani spektakl privukao je obožavatelje svih generacija 4. svibnja 2013. u Stadthalle u Dietikonu. Željko Bebek, Mate Bulić i Miroslav Škoro – tri velike zvijezde hrvatske glazbene scene oduševili su raznoliku publiku i stvorili savršenu atmosferu, koja je trajala cijelu večer. Na samom početku nastupio je Mate Bulić i svojim hrvatskim narodnim pjesmama otvorio ovaj glazbeni maraton i oraspoložio publiku. Mnogi su se potom uhvatili u kolo, kako bi plesom dokazali ljubav prema toj vrsti glazbe. Moglo bi se reći da se među svima najbolje provela grupica djevojaka, koja je slavila djevojačku večer. Jedna cura se naime udaje sljedeće suobte, pa joj je Bulić tako posvetio nekoliko pjesama koje su je jako razveselile.
Kako je Mate Bulić uvijek blizak sa svojom publikom, ni ovoga puta nije mu bilo teško sići s pozornice i otpjevati nekoliko stihova u zagrljaju poklonika njegove glazbe. Na to je sljedilo zajedničko fotografiranje, a potom je mikrofon prepustio onima koji su također znali riječi pjesama, čime je zasigurno srca tih ljudi jos više osvojio.
Pozdravom publici Željko Bebek je naglasio koliko mu znači, što mu je pruženo to zadovoljstvo da može nastupiti sa svoja dva velika prijatelja u jednoj večeri. Njegovi veliki hitovi kao „Kaldrma“, „Da je sreće bilo“ ili „Il‘ me ženi il tamburu kupi“ su mnoge slušatelje nostalgično vratili malo u povijest, ali u isto vrijeme i razveselili. Uz ples i posebnu instrumentalnu pratnju njegovog talambasa Željko Bebek stvorio je odličnu atmosferu. Unatoč svojoj već dugotrajnoj karijeri, Bebek nije pokazao ni trunku umora, kao ni njegov godišnjak Bulić. Naprotiv, za kraj njegovog nastupa slijedio je poseban dio, kojim je plesače ispod bine pozvao da svu energiju potroše plesanjem rock’n’rolla. Većina je to zadovoljno prihvatila i ispratila pjevača velikim pljeskom.
Miroslav Škoro nastupio je na kraju ovog velikog koncerta i to je bio puni pogodak, jer su njegove izvedbe (u ranim jutarnjim satima) bile praćene laganim ritmom i dubokim emocijama. Publika je nakon duge plesne noći bila zahvalna na laganijim pjesmama koje su dirale dušu i koje je publika pratila nježnim lelujanjem, u usporedbi s prva dva energična dijela večeri. Po prvi put u Švicarskoj, Škoro je predstavio svoj novi hit pod nazivom „Zašto lažu nam u lice“, kojeg su pritom pratile ostale pjesme sentimentalnog tona. Na brojne zahtjeve publike koncert je dobio čak i mali produžetak, jer u suprotnome Škoro ne bi uspio udovoljiti svojim slušateljima. Kraj tog posebno dirljivog nastupa krasila je pjesma „Sude mi“ i tako potaknula sve sudionike da se prime u zagrljaj i zajedno odpjevaju njene stihove.
Sljedeći veliki hrvatski događaj biti će Partybrod, koji će 29. lipnja 2013. zaploviti Bodenskim jezerom. Karte se mogu kupiti u pretprodaji, ali su ograničene kapacitetom broda, tako da bi svi zainteresirani trebali osigurati ulaznicu što prije. Nema sumnje da će i ove godine to biti spektakularan doživljaj za sve sudionike.
Tekst i foto: Katarina Dujmović
{gallery}stories/foto/zabava/koncerti/bebek_bulic_skoro_2013/{/gallery}